 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

**Gilan Belediyesi**

**P R O C E S V E R B A L**

Nga Seanca e pestë (V) e Kuvendit të Komunës së Gjilanit më 30.05.2019 me këtë:

# R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar,
2. Rekomandimet e Komitetit për Politikë dhe Financa:
   1. Projekt Rregullore për taksat, ngarkesat dhe gjobat komunale
   2. Projekt Rregullore për plotësimin dhe ndryshimin e Rregullores për fillimin dhe mbarimin e orarit të punës të subjekteve afariste në territorin e komunës së Gjilanit nr.01.16-59035 të datës 27.06.2013
   3. Marrëveshja e Binjakëzimit e Komunës së Gjilanit me Beratin (Shqipëri)
   4. Emërtimi i QMF në Zhegër me emrin: QMF “Fazli Ramadani” Zhegër
   5. Bartja e mjeteve (10.000,00 €) nga Gala mbrëmja, në fondin për student
   6. Propozim vendimi për ndarjen e 75 bursave për student dalluar të Komunës së Gjilanit
   7. Propozim vendimi për themelimin e komisionit vlerësues për zbatimin e procedurave të dhënies në shfrytëzim të pronave paluajtshme të komunës
   8. Propozim vendimi për themelimin e komisionit për vlerësimin e ankesave në procedurën e dhënies në shfrytëzim të pronës së paluajtshme të komunës
   9. Propozim vendimi për caktimin e lokacionit për zyrat e gjendjes civile në Gjilan
   10. Propozim vendimi për shpalljen e interesit të ligjshëm publik lidhur me pronat për nevojat të impiantit të ujërave të zeza (FUTZ) në fshatin Uglarë
   11. Informatë nga Drejtoria për Urbanizëm rreth vendimit për miratimin e PRRU “Kampi Montith”
   12. Propozim vendimi për krijimin e të drejtës së ndërtimit në pjesët e ngastrave kadastrale nr.3671-0 dhe 3672-0 prona komunale, ZK Gjilan.
3. Të ndryshme

Seanca i filloi punimet në ora 10:00 në të cilin ishin prezent:

Anëtarët e Kuvendit

Drejtorët e Drejtorive

Përfaqësuesit e OSBE-së.

Përfaqësuesi i OJQ Lansdowne

Përfaqësuesit e tokave të ish Kampit Montith

Mediat

# Seancën e pestë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

**Konstatimi i prezencës së anëtarëve të KK-së:** mungoi Isa Agushi

1. **Procesverbali nga seanca e kaluar:**

**Nevzat Isufi**: kërkoj nga procesmbajtësja e Kuvendit që përgjigjet e drejtorëve të drejtorive t’i shkruaj siç i kanë thënë dhe mos t’i shkurtoj diskutimet.

**Në mënyrë unanime miratohet procesverbali me vërejtjen e dhënë**

**Pyetje dhe përgjigje**

**Nevzat Isufi:** si është e mundur që një anëtare e Kuvendit të jetë pjesë e ekzekutivit në kuadër të DKA, pra kryetarja e komisionit për rekrutim apo pranim të punëtorëve të arsimit, duke qenë se nënkryetari është jurist, besoj që mund t’i ndihmoj edhe zyrës Ligjore për të dhënë një përgjigje.

Pyetja tjetër ka të bëjë me rrugën në lagjen “Porodin”, ku përpos rrugës kryesore të kësaj lagje edhe rrugët tjera janë në gjendje të mjerueshme, ku rruga ku pothuajse bëhet e pa kalueshme e në veçanti kur bie shi, është rruga mbi restorant “Dajti”. Pyetja ime është se kur do të filloj ndërtimi i kësaj rruge dhe kur do ta shtroni rrugën me asfalt? Edhe në vitin 2015 banorët e kësaj lagje kanë bërë kërkesë për kanalizim, por ende nuk e keni rregulluar.

Pyetja tjetër ka të bëjë me një pjesë të lagjes në kodrën e Përlepnicës, e cila ka të bëjë me një rrugë afro 500 metra e pa asfaltuar, përderisa janë shtruar një varg rrugësh në fshat, por edhe në anën tjetër komuna e Ranillugut e ka asfaltuar, është e vetmja pjesë e cila ka mbetur e pa shtruar.

Në lagjen e qytetit ku kalon Lumi “Mirusha”, qytetarët ankohen se në pjesën ku është mbuluar lumi, aty kalojnë kamionë dhe mjete tjera të rënda.

**Riza Abdyli**: e ri përsëris pyetjen time rreth emërtimit të rrugëve, sepse kemi ankesa të shumta nga qytetarët, ku problemet janë të njëjta duke filluar nga gabimet teknike e deri te gabimet në ndërrimin e tabelave dhe emrave.

Pyetje për DSHPIB- punët që po bëhen kanë kualitet të dobët të punimeve, prandaj dua ta di se a kryhen pranimet teknike, jemi dëshmitarë që në rrugën “Marie Shllaku” dhe rrugica në rrugën e “Kumanovës” pas dy jave ka bij bari ,e njëjta gjë është edhe me rrugën në fshatin Selishtë.

**Xhevat Demiri:** para disa dite u mbajt një protestë e mjekëve të rijnë të pa punë por kryetari Haziri e menaxhoi mirë këtë situatë. Një numër i doktorëve të cilët punojnë në SRGJ dhe QKMF, janë të punësuar edhe në shkollën e mesme të Mjekësisë.

Propozoj që mjekët e ri të pa punë, të punësohen në shkollën e mesme të Mjekësisë, e mjekët që kanë dy vende punë të mënjanohen.

Para disa dite u tha se ekzistojnë disa uzurpatorë në komunën e Gjilanit, prandaj nëse ka, mendoj se duhet të tregohet se kush janë ata.

**Abdyl Aliu**: kam një pyetje për këshilltaret komunale të gjinisë femërore. Jemi në fazën e themelimit të këshillave të fshatrave dhe lagjeve urbane dhe në këtë rrjedhë të procedurave të gjitha këshilltaret komunale kanë qenë të ftuara me 20 Maj të mbajnë takim me zyrtaren për Barazi Gjinore në bashkëpunim me OSBE, por koleget tona të gjinisë femërore nuk ju kanë përgjigjur ftesës dhe tema ka qenë gjetja e formave sa më të mira për pjesëmarrjen e gruas në forcimin e rolit të gruas. Pse nuk kanë marrë pjesë në këtë takim koleget tona këshilltare komunale ?

**Enver Hajrullahu**: pyetje për DSHPIB, kemi bërë kërkesa për ndërtimin e tri urave në fshatrat: Dunav, Haxhaj dhe Shurdhan , duam të dimë se kur do të përfundoj ndërtimi i këtyre urave, po ashtu edhe një rrugë tjetër për fshatin Shurdhan në lagjen “Idrizi”, kur do të përfundoj me shtrimin e zhavorrit.

**Xhelal Hajrullahu**: pyetjen po e përsëris për të katërtën herë, ka të bëjë me banorët e lagjes së KFOR-it në Zhegër, të cilët kanë probleme me kanalizimin e ujërave atmosferike, ky kanal është mbyllur dhe gjithë ujërat atmosferike vërshojnë në oborre, kopshte e ara të tyre. Ironia edhe më e madhe ka qenë në seancën e kaluar kur drejtori tha se nuk e di se ku ndodhet kjo lagje. Është për t’u kritikuar edhe heshtja e këshilltarit Shemsedin Elezi, i cili mund të ketë edhe ndonjë votë të asaj lagje, por nuk ndjenë keqardhje për këta banorë. Kur do të bëhet zgjidhje për këta banorë?

Ju bëj me dije se banorët e lagjes kanë humbur durimin dhe ndonjë ditë mund t’i shihni para komunës duke protestuar.

**Ibish Ibishi:** çështja ka të bëjë me emërimin e Autostradës Prishtinë-Gjilan-Dheu i Bardhë. Ky kuvend unanimisht e ka votuar që kjo autostradë të emërtohet “Agim Ramadani”, prandaj pyes se a është proceduar për në organet përgjegjëse kjo çështje?

Pyetje për DI- lidhur me ndotjen e mjedisit dhe ujërave, pyes drejtorin se a ka kompetenca që kjo ndotje të ndalohet?

Komisioni për zgjedhjen e këshillave të lagjeve dhe fshatrave, ka dy muaj që është zgjedhur po nuk kemi asnjë informatë lidhur me procesin, a kanë zgjedhur ndonjë këshill të fshatrave.

Sa i përket emërtimit të rrugëve ka shumë parregullsi, ankesa nga qytetarët, dua ta di se a do të rregullohet kjo çështje dhe kur?

Pyetje për DSHPIB- lidhur me shtrimin e rrugëve Dobërqan, Pogragjë, Dobërqan, Stublinë dhe qytetarët janë të interesuar deri ku keni mbërri me këto punë.

**Bujar Nevzati**: vendosja e panos së “Agim Ramadanit” në sheshin “Rexhe Mala e Nuhi Berisha”, për mua personalisht nuk kam asgjë kundër për këtë figurë dhe kam respekt të jashtëzakonshëm, por qytetarët dhe familjarët janë të shqetësuar pse është vendosur aty. Pran KK është formuar komisioni për gjetjen e vendeve për vendosjen dhe gjetjen e shesheve, prandaj dua të jeni më vigjilent kur bëhet fjalë vendosja e panove të heronjve tanë. Aty gjendet sheshi me emrin “Rexhep Mala dhe Nuhi Berisha” dhe nuk ka logjikë të vendoset panoja e “Agim Ramadanit”, sepse duke u munduar ta ngritim një hero, ne e përulim tjetrin. Kërkoj nga kryetari i komunës të jetë i kujdesshëm dhe mos të lëndohet askush, sepse këto raste janë të ndejshme .

Shqetësimi i dytë ka të bëjë me shtëpinë e Kulturës në Përlepnicë e cila po rregullohet tani nga Komuna por kemi vërejtje për punimet që bëhen sepse shtëpia e Kulturës në Përlepnicë meriton një qasje më serioze dhe lapidari i vendosur më herët aty nuk duhet të jetë aty, po ashtu punët që janë brenda janë kryer shkel e shko dhe kërkoj që puna të kryhet si duhet.

Kërkesë e qytetarëve të Livoqit të Epërm, kanë vërejtje për emërtimin e një rrugë se edhe pse është miratuar një emërtim për rrugë tani kryetari i komisionit për emërtimin e rrugëve Fehmi Agushi pa e pyetur askënd e ka ndarë këtë rrugë në dy pjesë duke propozuar emërtimin Feride Bunjaku dhe banorët nuk pajtohen sepse banorët kanë vendosur që emrin Feride Bunajku të ketë një rrugë tjetër,

Klubet sportive kanë vërejtje që ndarja e mjeteve për subvencione nuk po ndahet drejtë.

**Nehat Osmani**: në ndjekje të përvojave pozitive edhe të gjeneratave më të hershme, të baballarëve tanë, shpeshherë hasim në ngjarje që asnjëherë nuk humbin nga shkëlqimi i tyre dhe nga rëndësia e tyre edhe përkundër zhvillimit të hovshëm të teknologjisë edhe përkundër ndryshimeve dramatike në mënyrën e jetesës sonë që kanë ndryshuar vet njeriun dhe vet neve. I tillë ishte **Panairi i Librit** që nga viti 1972 që mbahej në qytetin tonë. Për fat të keq, ka kohë që një manifestim i tille nuk organizohet në qytetin tonë e ndërsa nevoja për ekzistimin e tij asnjëherë nuk është zbehur.

Aty ku librin e mbulon pluhuri dhe fjalës së shkruar i shuhet zëri, aty dhe popullit i zihet fryma e qytetarët ndihen të shtypur, aty ku griset një fletë libri e librit i mohohet dalja në dritë, aty pra asfiksohet dija e civilizimi i atij kombi, i gjymtohet lumturia, shpirti e shpresa, i ndrydhet mendja., aty ky pushteti të largon nga libri, aty njerëzit ikin dhe braktisin shtetin. Shteti mbetet si shtëpia pa njerëz. Aty, atëherë, dhe vet shteti vdes.

Të nderuar asamblist të KK, ne kemi mundësinë nga ky kuvend përmes neve këshilltarëve komunal ta ngjallim këtë shpirt e rimëkëmbim komunën tonë duke ringjallur një traditë të ndritur të gjilanasve e Gjilanit që nga viti 1972, duke riaktivizuar **panairin e librit**, aty ku dituria, shkenca, teknologjia, poezia, fantazia, kultura do mblidhen nën një kulm e do rrezatojnë komunën tonë. Aty do mblidhen të gjithë dashamirët e librit, të të gjitha zhanreve, të gjithë studiuesit, të rinjtë që ngarendin pas dijes, shumë të tjerë që dëshirojnë të pasurojnë veten.

LVV tash sa kohë bën përpjekje maksimale për të nxitur qeverinë komunale për të jetësuar një iniciativë të tillë dhe konform kësaj aktivistët tanë dhe anëtarët e lëvizjes VV pranë komitetit të KRS-së, së fundmi kanë bërë kërkesë zyrtare me shkrim që Panairi i Librit të futet në kalendarin e aktiviteteve të drejtorisë së KRS-së. Do jetë kjo një përmbushje e jetës kulturore jo vetëm të qytetit të Gjilanit, por edhe tërë regjionit të Anamoravës.

Ne presim nga ky kuvend të shtyjë përpara iniciativën tonë dhe të procedohet për miratim.

**Shefik Surdulli**: në media sociale më ka ra të shikoj një dokumentar një iniciativë private për punimet për shtëpinë e Muzeut “Zija Shemsiu” , dua ta di a ka dijeni komuna në këtë iniciativë dhe a ka ndihmuar në këtë drejtim ?

Çështja tjetër ka të bëjë me vendimin për kryetarin e komunës që ka ndaluar përdorimin dhe shfrytëzimin e veturave zyrtare të komunës, për shkak të papastërtisë së mbetjeve të duhanit dhe në këtë relacion mendoj se kryetari do të ishte mirë të ndërmarr një iniciativë për ndalimin e duhanit në zyrat e komunës.

Ankesa që vije nga banorët e qytetit të lagjes “Dardania” për ndalesën e gjatë të ujit të pijes. Për shkak të rënies së nivelit të ujit në Pendën e Përlepnicës, ka reduktime të ujit, por duhet të sqarohen qytetarët për këtë çështje dhe të bëhet ndarja e barabartë.

Pyetja tjetër ka të bëjë me vërejtjen me emërtimin e rrugëve dhe kërkoj që në seancën e radhës të vinë përgjegjësit dhe të japin sqarime, sepse po ndodhin shumë gabime dhe askush nuk po jep përgjegjësi.

**Gentrit Murseli:** pse nuk po rregullohet wifi-ja në Bibliotekë? Kërkesa për libra në Bibliotekë është jashtëzakonisht shumë e madhe, andaj a keni planifikuar të ndani mjete për blerjen e librave ?

A ekziston ndonjë mundësi që në të ardhmen të zgjatet orari i punës në Bibliotekë?

**Festa Shabani**: në fshatin Vrapqiç emërtohen rrugët dhe në këtë rast nga tri viktimat e luftës, vetëm dy rrugë emërtohen me emrat e dy viktimave, përderisa viktima e tretë anashkalohet ?

**Arta Nuhiu**: jemi në prag të ditës Ndërkombëtare 1 Qershori, dua ta di se a keni organizuar ndonjë aktivitet për fëmijët tanë të komunës së Gjilanit?

**Arbëresha Kryeziu**: pronarët e tokave të cilëve ju kanë marrë për ndërtimet e rrugës qarkore janë të shqetësuar për mos kompensimit për pronat e tyre, madje ka qytetarë që kanë marrë vendime Gjyqësore që ju ka dhënë e drejta atij, por nuk ka marrë kompensim, prandaj duan ta dinë se a do të kompensohen?

Rruga në qytet te Xhamia e Vogël, e cila lidh me rrugën për fshatin Malishevë, vazhdimisht rrinë e bllokuar nga veturat të cilat parkohen aty dhe kamionëve që punojnë në ndërtime të larta, përderisa këmbësorët që kalojnë aty detyrohen të ecin në rrugë në mungesë të trotuarit , a keni plan të ndërtoni trotuarin në atë pjesë?

Banorët e fshatit Uglarë kanë shprehur shqetësimin e tyre për prerjen e drunjtëve në këtë fshat, madje ata disa herë kanë kërkuar nga Komuna që të ndërmerret iniciativë për dërgimin e një rojtari për ta parandaluar prerjen e pyllit.

Nëse ne e dimë se ndonjëri nga ne si Asamblist nuk mundemi të punojmë edhe si shërbyes civilë, si ka mundësi që asambleistja e LDK-së znj.Rina Ahmeti është edhe asambleiste edhe punëtore e shërbimit civilë?

**Arbër Ismajli:** me të drejtë prof. Nevzat isufi përsëritë pyetjet e tij në këtë seancë dhe i them se Teuta Suliqi e ka përfaqësuar veten e saj si mësimdhënëse e shkollave dhe jo si asambleiste.

Për shtëpinë Muze të “Zija Shemsiut” nuk jemi të njoftuar zyrtarisht dhe tani po njoftohem, por komuna do të bëjë të pamundur që ta ndihmoj në punimet e kësaj shtëpie.

Sa i përket emërtimit të rrugëve ne vazhdimisht kemi ankesa nga qytetarët dhe komisioni ka përmbyllur punën e tij unanimisht dhe pavarësisht që është mbyllur puna ne jemi në fazën e ankesave dhe do t’i japim kahje pozitive kësaj pune dhe do t’i rregullojmë gabimet.

**Diskutim rreth rendit të ditës**

**Avdyl Aliu**: kërkoj që pika 2.11 Informatë nga Drejtoria për Urbanizëm rreth vendimit për miratimin e PRRU “Kampi Montith”, ta qesim si pikë të parë për diskutim që t’i lirojmë përfaqësuesit e tokave të këtij kampi.

Projekt Rregullorja për Taksa dhe Ngarkesa Komunale, ju qartësoj se kemi të bëjmë vetëm me ndryshimet dhe propozimet e caktuara, prandaj do t’i trajtojmë vetëm ndryshimet.

Projekt Rregullorja për Orarin e Punës, propozoj që të shtyhet si pikë e rendit të ditës për arsye se bizneset kanë kërkuar të trajtohet edhe një herë këtë çështje. Komuna i ka përfillur gjitha procedurat dhe ka mbajt dëgjim publik, por bizneset kërkojnë të jepet edhe një rast i mundshëm.

Propozim vendimi për caktimin e lokacionit për zyrat e gjendjes civile në Gjilan në KPF e kemi rekomanduar për KK, por unë propozoj që të votohet vetëm lokacioni për ndërtimin e zyrës në lagjen “Arbëria”, kurse për lagjen “Dardania” të shtyhet dhe të mendohet një lokacion tjetër.

**Riza Abdyli**: ne shefat e grupeve së bashku morëm vendim që pika 2.11 të diskutohet e para. Mendoj se Rregullorja për ngarkesa dhe gjoba komunale duhet të mbetet në rend të punës, kurse Propozoj që pika 2.9 të shtyhet, shkaku i ankesave nga këshilli i prindërve dhe drejtoria e shkollës “Selami Hallaqi”, kurse 2.2 të shtyhet për deri në seancën e shtatorit, për arsye të shumta dhe nuk pajtohem se komuna ka bërë punën më së miri sepse nuk duhet të marrim vendim të ngutshëm kur kemi të bëjmë me 4.000 biznese aktive në komunën e Gjilanit dhe nuk është momenti i duhur të marrim vendim për këtë rregullore, pasi të përfundoj sezona e punës dhe pasi të shkojnë bashkatdhetarët tanë.

**Nevzat Isufi**: ne nuk kemi pas mundësi ta shqyrtojmë planin rregullues të vitit 2013 dhe ju sot sjellni material të cilin nuk mundemi ta shqyrtojmë.

Sa i përket pikës 2.2 propozoj që të shtyhet, por jo të shtyhet pa afat sepse një rregullore ekziston dhe po të zbatohej në tërësi nuk do të jetë problem.

Pikën 2.9 ne e konsiderojmë të panevojshme dhe propozojmë të hiqet nga rendi i ditës.

**Festa Shabani:** nuk e kuptoj reagimin lidhur me pikën 2.2 sepse komuna e Gjilanit nuk ka marrë asnjëherë vendim më të mirë. Ne kemi edhe kritika edhe vërejtje nga biznesmenët, por ne nuk po e shikojmë edhe anën e punëtorëve dhe kjo është e tmerrshme dhe mos të trajtohen punëtorët si skllevër, prandaj kjo pikë nuk duhet të shtyhet assesi.

**Riza Abdyli:** unë vije nga komuniteti i bizneseve dhe në KPF, kam kërkuar që sektorit të ndërtimtarisë të i jepet pushim në ditën e diel, por kjo rregullore nuk është e punuar në mënyrën e mirë prandaj kryetari nuk guxon të merr hapa të pa menduar mirë për 4.000 biznese. Gjilanit i duhet një Rregullore e tillë por nëse mbyllen qendrat tregtare në KK Gjilan, qytetarët e Gjilanit shkojnë në qytete tjera dhe paraja shkon në qytete tjera. KK nuk mund ta rregulloj orarin e punëve ndaj kompanisë, por atë e bënë Inspeksioni i punës.

**Arta Nuhiu**: e mbështes plotësisht Festa Shabanin dhe jam kundër shtyrjes së pikës 2.2.

**Enver Hajrullahu**: edhe unë kërkoj që pika 2.11 të diskutohet e para.

Sa i përket pikës 2.2 pajtohem edhe me Festën edhe me Rizën, por duhet ta mendojmë mirë, por ndërtimtaria e lartë dhe marketet e mëdha edhe unë mendoj se të dielën duhet të jetë ditë pushimi.

**Ibish Ibishi:** propozoj që pika 2.2 të mbetet në rend dite, pika 2.9 po ashtu të mbetet në rend dite, sepse shërbimet duhet të jenë sa më afër qytetarëve.

Propozim vendimi për krijimin e të drejtës së ndërtimit në pjesët e ngastrave kadastrale nr.3671-0 dhe 3672-0 prona komunale, ZK Gjilan në KPF ne nuk e kemi kaluar por sot prapë ka ardhur në KK dhe ne po e anashkalojmë KPF, prandaj këtë pikë propozoj ta shtyjmë.

**Arijeta Rexhepi**: ne kemi mbajtur KPF dhe disa nga pikat nuk kanë kaluar, por ju prapë i keni sjellë në rendin e ditës së seancës së KK, por përderisa nuk janë votuar në KPF, nuk kemi çka i diskutojmë sot.

Sa i përket pikës 2.9 edhe në KPF kam qenë kundër, sepse ju dëshironi t’i merrni 200 m2 të hapësirës së shkollës “Selami Hallaqi” për ta ndërtuar një zyre të gjendjes civile, duke mos pyetur as shkollën e askënd. Unë i kam njoftuar të gjithë për këtë çështje dhe ka reaguar këshilli i prindërve dhe këshilli drejtues që ky propozim të largohet. Në propozim është vetëm një lokacion dhe lidhur me atë lokacion janë kundër të gjithë këshilli i prindërve. Më vjen çudi se si ka menduar drejtori i DAP, të merr oborrin e shkollës.

Në KPF, i thash qartë kërkesat e prindërve, sepse shkolla ka nevojë për kënde të lojërave dhe kur prindërit e panë se ju nuk po kuptoni lidhur me dëmtimin e shkollës dhe këshilli merr iniciativë për peticion dhe ka arrit t’i mbledh 600 nënshkrime kundër ndërtimit në oborr të shkollës dhe ky peticion ende po vazhdon. Së pari duhet të pyeten banorët dhe të merrni mendime të banorëve të lagjes. Kjo pikë e rendit të ditës duhet të largohet sepse edhe në lagjen “Arbëria” banorët nuk janë të pajtimit të merret hapësira aty. Falënderoj banorët që na kanë përkrahur në këtë peticion.

**Shpresa Kurteshi-Emini**: mendoj se ju qytetarët i keni keq informuar dhe kanë marrë mendime ndryshe, prandaj keni kujdes dhe informatat jepni si duhet, e jo të marrim mendim të gabuar dhe qytetarët të jenë informuar keq.

**Fitim Guda**: mendoj që po krijojmë kauza të rrejshme, duke ngritë teza të pa qëndrueshme, nëse dikush është kompetent për vendosjen e një zyre të tillë, janë organet kompetente. Nuk mundemi ne si këshilltarë ta kontestojmë një çështje të rëndësishme, sepse nuk jemi kompetent për këtë çështje. Sipas kësaj logjike, po ju pyes, se cili është motivi i subjektit tonë, apo edhe i komunës që ta dëmtoj shkollën, ku çdo veprim dhe çdo tentim veprim është një motiv?

Sipas kësaj logjike që ju po e bëni, çdo vendim e kontestojmë, e kjo ndërton kauza të rrejshme, prandaj mos luani me ndjenjat e njerëzve dhe mos i mashtroni qytetarët, sepse këtë çështje ekspertët e shohin, janë mbledhë arkitektët dhe fotografimi është bërë me dron.

Filozofi ka thënë se bota është në rrezik të madh, sepse injorantët mendojnë që dinë shumë, e të dijshmit janë hezitues, prandaj vazhdoni kështu.

**Arianit Sadiku**: jemi në shekullin e 21 dhe ofrimi i shërbimeve bëhet me metoda tjera edhe më efikase. Mos na mbani moral se kush janë ekspertët dhe çfarë duhet të bëjmë ne. Pse nuk po e përmendni dështimin e E-kioskave, sepse e keni bërë mjaftë të madh këtë projekt.

**Kryesuesja e vë në votim propozimin që pika 2.2 të largohet nga rendi i ditës dhe me 17 vota “për” 8 vota “kundër” dhe 7 abstenime pika 2.2 shtyhet për seanca të tjera.**

**Më 16 vota “për”, 11 vota “kundër” dhe të tjerat abstenime pika 2.9 mbetet në rend dite por vetëm me lagjen “Arbëria”, kurse lagjja “Dardania” hiqet.**

**Në mënyrë unanime pika 2.11 Informata nga DUPMM lidhur me kampin “Montith” del për diskutim si pikë e parë e rendit të ditës.**

**Diskutim lidhur me propozim vendimin për krijimin e të drejtës së ndërtimit**

**Sadudin Berisha:** edhe në KPF kam dhënë arsyetimin tim lidhur me këtë pikë. Plani është miratuar në vitin 2013, investitori është i interesuar që të realizoj planin e tij dhe ka arritur marrëveshje me të gjithë pronarët dhe të ndërtoj një objekt banesor-afarist.

Sipërfaqja do të kapitalizohet dhe kushtet e veçanta që kanë të bëjmë me realizimin e kësaj marrëveshje do të bëhen mes projektuesit dhe kryetarit të komunës. Prona komunale jepet në interes të realizimit të planeve rregulluese urbane. Këtu nuk shihet asnjë pengesë dhe ju njoftoj se ky vendim është i drejtë, sepse të gjitha ndërtesat që janë ndërtuar në kohën e Monizmit tokat janë komunale. Vetëm kapitalizohet objekti me përqindjen e rekomanduar, por toka prapë është komunale.

**Riza Abdyli**: unë dhe disa kolegë të mi e kemi ligjin para veti dhe jemi në dilemë që kjo çështje i takon dhënies në shfrytëzim, por kjo kalon te pjesa tjetër te këmbimi i pronës. Ne jemi duke i këmbyer pronat e jo në dhënien në shfrytëzim. U tha që objektet kolektive në kohën e monizmit, toka i takon komunës, por aty nuk është objekt kolektiv, sepse janë vetëm dy lokale të komunës edhe në listë poseduese shkruan lokale. Prandaj sqarimi i drejtorit nuk është i mjaftueshëm.

**Sadudin Berisha**: PRRU qendra 1, është miratuar nga përbërja e KK me destinacion ndërtim i lartë, e në atë zonë mund të ketë edhe prona komunale. Marrëveshja e investitorit është në përputhje me planin rregullues, por nuk mund të realizohet përderisa edhe komuna nuk bënë marrëveshje. Ne nuk po japim tokë në këmbim, por i japim të drejtën e ndërtimit dhe dy lokale aty janë dhe prapë merren dy lokale dhe kjo është e garantuar dhe e drejtë ligjore e komunës. E vetmja çështje është interesi i cili e lidh komunën me përqindjen e sipërfaqes që komuna ka aty.

**Me 20 vota “për” dhe 5 vota “kundër” hyn në rend të ditës pika 2.12 Propozim vendimi për krijimin e të drejtës së ndërtimit në pjesët e ngastrave kadastrale nr.3671-0 dhe 3672-0 prona komunale, ZK Gjilan.**

* 1. **Informatë nga Drejtoria për Urbanizëm rreth vendimit për miratimin e PRRU “Kampi Montith”**

**Bekim Bajrami**: sipas kërkesës së pronarëve të adresuar tek DUPMM, lidhur me gjendjen e Planit Rregullues Urban “Montith” ofrojmë këto informata:

Plani Rregullues Urban "Montith" është aprovuar në KK Gjilan në vitin 2013 dhe ka hyrë në fuqi për implementim pasi ka kaluar edhe në autoritetin e planifikimit hapësinor të Kosovës. Sipas planifikimit në këtë pjesë të qytetit ka të paraparë zhvillim/ shtrirje të ndërtimit të ulët, mesëm e të lartë, hapësira për biznes, pjesët e reja infrastrukturore (rrugë, instalime nëntokësore të rrjetit të ujësjellësit e kanalizimit, rrymë elektrike etj), Kampusi universitar “Kadri Zeka” si dhe objekte të tjera për shërbime publike dhe shtetërore.

Zhvillimet e ndërtimit të banimit kolektiv (banim i lartë) kryesisht janë fokusuar në këtë fazë përgjatë rrugës kryesore Gjilan- Bujanovc dhe janë në përputhshmëri me Planin Rregullues. Kjo fazë e ndërtimit nuk e përjashton zhvillimin paralel edhe të çfarëdo pjese tjetër të zonës.

Hapat që janë marrë deri tani janë konform kompetencave dhe në vazhdueshmëri të njëjtë si në planet tjera rregulluese- kanë qenë hapja e rrugëve apo trasimi me qëllim ruajtjen e destinimit sipas planit. Për këtë qëllim ka pasur debate publike me qytetarët ku janë shtjelluar të gjitha veprimet për hapjen/ trasimin e rrugëve përbrenda planit rregullues. Sipas këtij plani rregullues kanë qenë të parapara të hapen rrugë në gjatësi prej L=1,317.5 m’.

Janë hapur sipas planit deri tani rrugë në gjatësi prej L=1,279.4 m dhe gjerësi B= 7.0 m’. Në përqindje të realizimit i bie të jenë rregulluar afro 94.3%.

Të gjitha këto punë janë realizuar nga fillimi i vitit 2016 deri në fillim të vitit 2017.

Pjesa e mbetur do të vazhdojë së implementuari pas dakordimit të institucionit dhe palëve private për trasimin e tyre.

Deri tani nga DUPMM janë lëshuar mbi 15 leje ndërtimore, ku mbi gjysma e tyre janë të etazhitetit të lartë ndërsa pjesa tjetër me etazhitet të ulët, një leje është për objekt të kontrollës teknike të automjeteve, një depo etj.

Të hyrat e realizuara sipas përmbledhjes nga sektori i lejeve deri më tani nga këto leje ndërtimore janë: sipërfaqe shfrytëzimi 127,531.02 m2 apo 510,522.40 euro.

Të gjitha këto leje ndërtimore janë lëshuar në bazë të kërkesave të qytetarëve apo investitorëve të cilët janë shprehur të gatshëm për ndërtim, ndërsa nuk ka pas preferenca për zonat e kësaj pjese të planit rregullues. Përmbushja e planit rregullues me ndërtimet e nevojshme merr kohë dhe kërkon investime të mëdha si për ndërtuesit po ashtu edhe për Kuvendin Komunal të Gjilanit, por edhe investimet do të jenë në mënyrë proporcionale.

Në vazhdim disa të dhëna karateristike për planin rregullues:  
Ka sipërfaqe prej 110.4 ha

Banim Kolektiv 38.5 ha

Banim Individual 14.00 ha

Infrastruktura 19.4 ha

Sport e rekreacion 12.90 ha

Arsimi 12.3 ha

Të tjera 13.29ha

**Riza Abdyli**: në bazë të kësaj që u tha unë nuk e kam të qartë dhe po e citoj një fjali që është shkruar në material. Janë hapur sipas planit deri tani rrugë në gjatësi prej L=1,279.4 m dhe gjerësi B= 7.0 m’. Në përqindje të realizimit i bie të jenë rregulluar afro 94.3%. Kjo nuk është e vërtetë sepse përqindja është e vogël e hapjes së rrugëve. Kërkesa e banorëve ka qenë pikërisht hapja e rrugëve. Komuna investon dhe jep para të taksapaguesve për hartimin e planeve rregulluese dhe zbatimin e ka KK Gjilan. Banorët e asaj zone nuk po kërkojnë asfaltimin e atyre rrugëve dhe as pjesën tjetër të infrastrukturës, por kërkesa e tyre ka qenë e qartë, hapja e rrugëve dhe shtruarja me zhavorr.

Ajo pjesë është kthyer në deponi të egër dhe ne është dashur të mos e lejojmë një gjë të tillë. Ky material që na është dhënë, ne këto i kemi ditur edhe më parë, sepse i kemi pas në plan. Por kemi kërkuar rast konkret dhe të na informoj se çfarë hapa ka në plan KK e Gjilanit të realizoj kërkesat e banorëve.

**Ibish Ibishi:** këto informata nuk janë të panjohura, sepse ne e dimë destinimin e sipërfaqeve me planin rregullues. Thuhet se 94% është realizuar hapja e rrugëve, e nëse kjo është realizuar, atëherë duhet të jetë plotësisht e realizuar. Mos keni ngatërruar me 9.4%, sepse 90% e sipërfaqet nuk ka të hapura rrugët dhe kjo u pamundëson pronarëve të investojnë.

**Nevzat Isufi:** ne kemi kërkuar që pronarët e tokave kanë të drejtë të shfrytëzojnë tokat e tyre siç është paraparë. Rrugët e trasuara në letër janë të vërteta por në terren është ndryshe dhe shihni grumbuj të dheut. Me ligj është paraparë që çdo 5 vite të bëhet revidimi i planit dhe kjo nuk është bërë, ka qenë rast i mirë që viti 2018 të bënte revidimin dhe ne kemi thënë se ky plan është diskriminues sa i përket ndërtimeve të larta. Prandaj kërkojmë që pronarët e tokave të këtij kampi të i shfrytëzojnë tokat e tyre dhe ta kenë të drejtën e investimeve, kurse komuna të ju bëjë hapjen e rrugëve.

**Avdyl Aliu**: plane rregulluese kemi të miratuara në kuvend mjaftueshëm, kemi plane që i kemi miratuar edhe në vitin 2009, 2010. Kur kemi filluar punimet pas luftës, kemi gjet planifikimet e viteve të 70-ta. Në vitin 2011 kemi miratuar planin rregullues për Dheun e Bardhë dhe atëherë ky plan ka paraparë të prishet një rend i shtëpive dhe të hapet një rrugë.

Ju e dini se sa është fuqia e komunës t’i realizoj këto plane menjëherë. Kolegët e dinë që këto punë duhet të kryhen me planifikim.

**Bekim Bajrami**: për çdo interesim të tuajin për informata më të gjera mund të vini në DUPMM. Për përmbajtjet e projekteve mund të dallojnë zona nga zona. Ne kemi mbajte debat për këto plane rregulluese dhe hapja e rrugëve është problem për gjithë botën.

**Refik Hasani (përfaqësues i pronarëve të tokave të “Kampit Montith”)**: vërtetë jemi ardhur me një pikë ku duhet të diskutohet më gjerë. Ne pronarët e tokave jemi të shqetësuar për fatin e tokave të cilat janë të përfshira në planin rregullues të miratuar me datë 27.05.2013, që hapësira e kësaj lagje përfshinë një sipërfaqe më të madhe të komunës së Gjilanit.

Në qershor të vitit 1998 në pronat tona janë vendosur forcat ushtarako-amerikane dhe deri në fillim të vitit 2007 ishte kampi i dytë për nga madhësia, kurse pas këtij viti prej kur edhe janë larguar forcat ushtarake, deri në vitin 2013 ne nuk kemi arritur t’i shfrytëzojmë për asgjë pronat tona. Edhe pas miratimit të planit rregullativ urban ende nuk ka diçka konkrete për këtë lagje.

Tema dhe shqyrtime janë shtruar edhe në KPF me datë 17.04.2019 në seancën e KK 26.04.2019, në takimin e bordit të drejtorëve me datë 30.04.2019 dhe deri në seancën e sotme. Ne si pronar paraqesim një kërkesë propozim, ku në bazë të planit rregullues urban, dhe kërkojmë që KK t’i merr parasysh kërkesat: Parcelat e përfshira në këtë plan urban sipas vendimit të pikës 7 e të cilat janë të destinuara për objekte publike, prona me interes të përgjithshëm e që nuk janë pronë komunale, kërkojmë të zbatohen procedurat dhe afatet që dalin nga këto.

Kemi mos zbatim të planit rregullues urban, sepse po kalojnë 6 vite dhe ne po presim afat kohorë për zbatim. Deri më 1 janar 2020 kërkojmë që të përfundojnë trasimet e rrugëve dhe të largohen mbeturinat inerte në këtë hapësirë.

Mbështetur në planin rregullues urban, krahas përfundimit të hapjes së gjitha rrugëve të filloj elaborimi i shpronësimit me secilin me ne si pronar që i merret prona për interes publik.

Ne pronarët e tokave kërkojmë që KK të rekomandoj te kryetari dhe drejtoritë gjegjëse zbatimin e planit rregullues.

Ne kemi besimit të plotë që ky KK siç ka obligim ligjor të zbatoj vendimin, ne presim nga ju që kërkesat e tona të i merrni parasysh dhe të na mbështetni plotësisht.

**Sadri Arifi:** përfaqësuesit e tokave të “Kampit Montith”, ju kanë drejtuar me një shkresë edhe Ministrisë së Administrimit të Pushtetit Lokal për një interpretim dhe besoj që e kanë marrë përgjigjen siç e kemi marrë dhe ne.

MAPL thotë se KK është organ kompetent për miratimin e planeve rregulluese, duke u bazuar në ligjin në fuqi. Pas miratimit të planit rregullues, i nënshtrohet shqyrtimit të ligjshmërisë. KK e Gjilanit duhet të kujdeset që vendimi të jetë në harmoni me legjislacionin në fuqi dhe është autoriteti përgjegjës për zbatimin e këtij plani. Nëse vendimi ka paraparë shpronësimin, atëherë hapat e mëtutjeshëm janë kompetencë e komunës.

**Sadudin Berisha**: ne i kemi informuar pronarët që jemi në proces të harmonizimit të parcelave sipas planit rregullues, procese të cilat janë të detyrueshme për ta ndërmarrë hapin e parë të nxjerrjes së vendimeve preliminare . Të njëjtën gjë e kemi bërë me livadhet e Arapit dhe me dinamikë të shtuar do të angazhohemi që edhe “Kampi Montith” t’i nënshtrohet këtij procesi dhe nxjerrjes së vendimeve preliminare.

**Shpresa Kurteshi-Emini:** kërkojmë nga ekzekutivi që t’i përshpejtoj procedurat dhe të filloj shpronësimin.

* 1. **Projekt Rregullore për Taksat, Ngarkesat dhe Gjobat Komunale**

**Gentrit Murseli:** dua disa sqarime te faqe 17 pika 7 te tarifa e shërbimeve për hapësirat e Bibliotekës së qytetit, ku shuma është 10 € në vit, dhe studentët dhe frekuentuesit e bibliotekës kërkojnë sqarime shtesë, sepse momentalisht nëse një student paguan regjistrimin në bibliotekë 10 € dhe kjo pagesë vlen për vitin kalendarik dhe fiskal deri ne muajin dhjetor . Por në rast se një student regjistrohet në muajin dhjetor ai duhet të paguaj 10 € shumë kjo e cila vlen vetëm për 4 javë, kurse me fillim të muajit janar duhet të paguaj përsëri 10 € për vitin e ri kalendarik. Nëse keni mundësi ta ndryshojmë këtë gjë apo të ndahet viti në dy pjesë?

**Nevzat Isufi**: te kjo rregullore disa tarifa eksitojnë vetëm formalisht sepse në praktikë nuk respektohen fare. Te neni 5 pika 22 Leje për bllokim të shiritit rrugor – trotuarit dhe 22.1. Leje për bllokim të shiritit rrugor-trotuarit tarifa ditore, ku tarifa është 30 € dhe te pika 22.2 tarifa është 30 €. Po të zbatoheshin këto pika, një ndërtues në rrugën “Abdullah Presheva”, i cili edhe sot vazhdon ndërtimet, ku një pjesë e trotuarit është e bllokuar dhe e pa rregulluar, ndërtuesi në bazë të tarifës ditore do të duhej të paguante mijëra euro. Deri sa kjo tarifë nuk aplikohet nga DSHPIB dhe DI, nuk ndërmerr asgjë për ta rregulluar këtë pjesë të rrugës, ajo do të bëjë edhe shumë vite në këtë gjendje, prandaj kërkoj nga dy drejtoritë përkatëse që të ndërmarrin veprime që kjo çështje të rregullohet.

Po ashtu te neni 5 Leje për ndërhyrje në infrastrukturë dhe hapësirë tjetër publike (ujësjellës, kanalizim, elektrikë, telefoni, trotuar , për prerjen e asfaltit në rrugë, lejet nuk po përfillen. Në rrugën “Zija Shemsiu”, afër shtëpisë së shëndetit, Keku ka bërë disa ndërhyrje për të riparuar trafon e rrymës , ka prerë dhe dëmtuar trotuarin duke e lënë ashtu duke hedhur pakë rërë por nuk e ka kthyer në gjendjen e mëparshme.

Kjo tarifë duhet të zbatohet edhe nga institucionet dhe nga qytetarët. Pasi që nuk po zbatohen ndoshta për shkak të çmimit të lartë prej 50 € për metër katrorë , prandaj është më mirë që ky çmim të ulet në 10 € e të zbatohet. Qytetarët që zbatojnë ligjet për leje të ndërtimit, paguajnë tarifa edhe për qasje në infrastrukturë.

**Sadri Arifi**: ndryshimet e rregullores janë bërë për DSHPIB, DGJKP, Bibliotekën dhe DUPMM, kurse pjesa tjetër e rregullores është e bartur nga rregullorja e vitit 2016.

**Naser Korqa**: DSHPIB ka bërë ndryshime në këtë rregullore në nenin 5 pika 25 leje për hyrje në qytet për automjetet transportuese për mallrat komerciale. Leja për hyrje në qytet për një (1)automjet transportues mbi 3.5 ton(për transportin e mallrave komerciale, dheut, materialit ndërtimor etj)

25.1. taksa /tarifa ditore

25.2. taksa /tarifa javore

25.3. taksa /tarifa mujore

25.4. taksa /tarifa vjetore

Sa i përket rrugës “Zija Shemsiu”, ndërtuesi e ka pas lejen ndërtimore dhe pëlqimin e Keds-it për furnizim me energji elektrike.

Me ndryshimin e ligjit për dhënien e pronës në shfrytëzim, lokalet afariste kryetari ka të drejtë t’i jap jashtë ankandit publik.

Të gjitha objektet komunale me material të fortë ndërtimor me destinim lokal afarist- qiraja mujore për m2 .

37.1 zona A/I; 10.00

37.2 zona A/II.

Bodrumet të cilat shfrytëzohen si lokale afariste – qiraja mujore për m2. 1.50

Kiosqet, Barakat.

|  |  |
| --- | --- |
| **Sadudin Berisha:** të vetmin ndryshim të rregullores për DGJKP ka të bëjë me heqjen n e të ofertës që është kërkuar nga të gjithë shitblerësit e patundshmërive. |  |

**Bekim Bajrami:** DUPMM ka ndryshime në faqe 11 neni 6 pika 5.1 dhe 5.2. Tarifa rregullative pika 5.3 tash është 194.86 €. Tash e re është lejet e rrënimit dhe për nenin 6 pika 1.8 kjo është në bazë të ligjit për legalizim.

**Bardhyl Syla:**  DAP ka paraparë një ndryshim dhe tri tarifa të reja. Ndryshimi ka të bëjë me dokumentet e gjendjes civile sipas aplikimit online, tash është 2 € se gjitha shërbimet që merren ato dërgohen në shtëpi të tyre, përmes postës.

Taksat e reja janë paraparë- kërkesa për lirimin e shtetësisë ka tarifë 5 €, regjistrimi i fëmijëve me vonesë pas kalimit të afatit ligjor dhe regjistrimit të vdekjes ka paraparë tarifë sipas ligjit, sepse regjistrimi me vonesë gjobitet prej 20 € deri në 50 €.

**Shpresa Hajdari:** ne kemi një kërkesë nga biblioteka për anëtarët që regjistrohen në bibliotekë për një vit kalendarik, pagesa ka qenë 7 € dhe është kërkuar që të jetë 10 €.

**Riza Abdyli:** edhe ne kemi paraparë disa propozime dhe vërejtje, ku shumica prej tyre lidhen me DSHPIB.

Te neni 4 te pika 7 te kontrollimet teknike, mendoj se shuma 500 € është e lartë dhe mendoj se duhet të jetë shuma më e vogël edhe pse e dimë se shumica e bizneseve janë të liruara nga taksat.

Në KPF kam kërkuar që të hiqet pika 16 dhe 17, sepse lojërat e fatit me ligj janë ndaluar.

Te pompat e benzinës mendoj se duhet të ulet tarifa. sepse ka shumë biznese që ushtrojnë këtë veprimtari dhe nuk kanë fitim të madh. Te noterët, avokatët dhe përmbaruesit privat tarifa duhet të rritet për shkak se kanë shërbime të larta.

Vërejtje tjetër po ashtu te neni 5 te lejet për hyrjet në qytet, pika 25.1 deri 25.4 duhet të rregullohen dhe për një automjet transportues për transportin e mallrave komerciale duhet ta merrni në konsideratë sepse këto automjete ju takojnë kompanive ndërtimore dhe tjera dhe një kompani mund të ketë shumë automjete e nëse paguhet për secilin automjet 500 € mendoj se është ngarkese e pa përballueshme për ato biznese.

Te DUPMM, kërkoj që të shtohet një pikë 6.7 dhe të lirohen nga të gjitha taksat edhe objektet bujqësore sepse regjioni jonë varet shumë prej produkteve bujqësore.

**Nevzat Isufi**: te intervenimi i trafos së rrymës, nuk është fjala për objektin e mëparshëm që është ndërtuar te hyrja e shtëpisë së shëndetit.

**Shefik Surdulli:** te DAP në rregullore neni 4 paragrafi 8 kemi tarifën e bankave 800 € dhe mendoj se duhet të rritet në 1000 € për shkak të veprimtarisë së tyre, te institucionet mikrofinanciare duhet të rritet tarifa në 800 €.Te neni 5 paragrafi 6 vendosja e mjeteve për akulloreve, sigurisht fjala është për pajisje, vendosja e tezgës së hapur dhe lëvizëse për shitjen e librave tarifa mujore 10 € në zonën I dhe 5 € në zonën II mendoj se taksa duhet të hiqet, sepse libri shitet pak kohëve të fundit. Te neni 8 paragrafi 6 te therjet e shpezëve nuk janë vetëm pulat, por kemi edhe të tjera shpezë dhe mendoj se duhet të mbeten vetëm shpezët shtëpiake.

Neni 10 pika 2 në c, çmimi i qirasë mujore për zonën e tretë që përfshin pronat komunale kodrinore-malore është 0.02 euro për 1m2 dhe Qiraja për shfrytëzimin e tokës komunale me qëllim të vendosjes apo ndërtimit të objekteve për veprimtari të caktuar është si në vijim çmimi i qirasë mujore për zonën e parë është 1.50 euro për 1m2; mendoj se është një diskrepancë dhe duhet të sqarohet. I njëjti nen te paragrafi 6 në pajtim me ligjin nga taksat, tarifat administrative dhe publike në DGJKP lirohen: dëshmorët, mendoj se e keni fjalën për familjet e dëshmorëve.

Neni 11 tarifat për shërbimet që ofrohen për shfrytëzimin e hapësirave të bibliotekës së qytetit, nuk po e kuptoj shprehjen TAK/TAR ?

**Enver Hajrullahu:** kam një pyetje për DAP për nenin 3 pika 10 te dokumentet e gjendjes civile online u tha se tarifa nga 1 € është bërë 2 €, por nëse unë i nxjerrë 5 dokumente menjëherë a mund postieri t’i sjellë të gjitha së bashku ?

**Arijeta Rexhepi**: te neni 3 te DAP kemi kërkesë për korrigjimin e emrit personal dhe kemi pikën 2.11 qytetarët të cilët bëjnë përmirësimin e dokumentit zyrtar, në rast se përmirësimi i dokumentit, kërkohet të bëhet për shkak të gabimit apo veprimit të bërë nga ana e zyrtarit i cili e ka lëshuar dokumentin zyrtar. (dokumenti me gabime, duhet të ruhet si dëshmi nga zyrtari), te pika 20 kërkesa për korrigjim është 3 € kurse pika tjetër lirohet nga pagesa nëse gabimi është bërë nga zyrtari. Mendoj se te pika 20 duhet të hiqet sepse gabimin e bënë drejtpërdrejtë zyrtari, prandaj duhet të jetë pa pagesë. Te DUPMM, në nenin 6 pika 5, në seancën e 4 e kemi pas propozim vendimin për miratimin e taksës për leje ndërtimi dhe tarifës për rregulloren e infrastrukturës për vitin 2019 , këtë pikë të rendit ditës e kemi larguar nga seanca dhe më nuk e kemi diskutuar, por vlera e njëjtë ka ardhur në këtë rregullore në pikën 5, a duhet të jetë këtu ende pa u diskutuar.

**Naser Korqa**: sa i përket vërejtjeve të z. Riza Abdyli për tarifa të automjeteve të rënda, aty keni edhe tarifën ditore, javore dhe mujore prandaj mund të zgjidhni cilën të doni.

**Avdyl Aliu**: grupi i këshilltarëve të LDK e përkrahim këtë rregullore dhe pajtohemi me një pjesë të kolegëve lidhur me zbritjen e tarifës për kontrollimet teknike nga 500 € në 300 €, tarifa për pompat e benzinës në fshatra nga 300 € të zbritet në 200 €, tarifa e avokatëve, noterëve dhe përmbaruesve të bëhet 200 €, dhe te automjetet e mëdha të mbetet tarifa vjetore e jo tarifa për një automjet. Për hotelet dhe motelet propozoj të rritet tarifa, hotelet 1000 €, kurse motelet 800 €.

**Naser Korqa**: nuk mund të jetë tarifa 500 € për të gjitha automjetet e kompanisë, por tarifa vlen për një automjet, që do të thotë se secili kamion duhet të ketë tarifë.

**Riza Abdyli**: nëse një biznes ka 20 kamion ai biznes i ka edhe 30 punëtorë dhe kjo ekonomi varet nga bizneset në Kosovë, prandaj keni konsideratë ndaj bizneseve dhe zhvillimi i vendit bëhet nga sektori privat e jo ai publik edhe punësimet bëhen në sektorin privat. Nuk pajtohem që një kompani që ka shumë kamion dhe të paguaj për secilin kamion 500 € propozimi im që të pajiset me taks një kompani për të gjitha automjetet e jo për secilin automjet veç e veç.

**Naser Korqa**: secili kamion duhet të pajiset me leje të veçantë për shkak të dokumentacionit të rregullt që duhet ta ketë. Fjala për tarifa është për hyrjet në qendër të qytetit.

**Festa Shabani**: ndoshta nuk është e vetmja zgjidhje të përdoret qendra e qytetit sepse mund të përdoren rrugët transit.

**Sadri Arifi:** të gjitha propozimet e juaja do t’i marrim parasysh dhe ndryshimet do t’i inkorporojmë në Rregullore.

**Bardhyl Syla**: kur zyrtarët bëjnë gabime në lëshimin e dokumenteve atëherë qytetarët lirohen nga pagesa, por qytetarët paguajnë shërbim nëse dëshirojnë të bëjnë korrigjimin e emrit apo mbiemrit.

**Kryesuesja e vë në votim propozimin që tarifa për kontrollimet teknike të zvogëlohet nga 500 € në 300 €**

**Institucionet bankare nga 800 € të rriten në 1000€, institucionet mikrofinanciare nga 500 € rritet tarifa në 800€ dhe me 24 vota “për” e të tjerat abstenime miratohen këto propozime.**

**Propozimi që pika 16 dhe 17 të hiqet nga rendi i ditës miratohet unanimisht.**

**Propozimi që hoteleve të u rritet tarifa nga 400 € në 1000 € dhe moteleve të u rritet tarifa nga 300 € në 800€ miratohet me 21 vota “për” e të tjerat abstenime.**

**Propozimi që pompave të benzinës në fshatra të i zvogëlohet tarifa nga 300 € në 200 € miratohet me 28 vota “për” e të tjerat abstenime.**

**Propozimi që noterëve, avokatëve dhe përmbaruesve të u rritet tarifa nga 150 € në 200 € miratohet me 21 vota “për” e të tjerat abstenime.**

**Propozimi që tarifa për tezgat lëvizësve të hiqet miratohet unanimisht.**

**Propozimi që shërbimet publike për automjete të paguhen 200 € për mjete të rënda me 22 vota “për” miratohet.**

**Propozimi i z. Fitim Guda që moteleve të u rritet tarifa nga 1000 € në 2000 € dhe bankave të u rritet tarifa nga 1000 € në 5000€ kryesuesja nuk e vuri në votim.**

**Me 22 vota “për e të tjerat abstenime miratohet Projekt Rregullorja për taksat, ngarkesat dhe gjobat komunale**

* 1. **. Marrëveshja e Binjakëzimit e Komunës së Gjilanit me Beratin (Shqipëri)**

**Më 28 vota “për” e të tjerat abstenime miratohet pika 2.3**

* 1. **Emërtimi i QMF në Zhegër me emrin: QMF “Fazli Ramadani” Zhegër**

**Abdyl Aliu**: para anëtarëve të KK paraqiti biografinë e “Fazli Ramadanit” dhe falënderoi kryetarin e komunës për këtë iniciativë. Ai tha se ky personalitet është meritorë për emërimin e QMF, sepse ka dhënë një kontribut të madh në fushën e mjekësisë dhe ofrimeve të shërbimeve shëndetësore. (më tepër biografi e shkruar)

**Nevzat Isufi**: dua ta di se a është pyetur edhe fshati për këtë propozim apo është vetëm konsensus i partisë politike?

**Enver Hajrullahu:** ne si fshat Zhegër e kemi përkrahë këtë iniciativë dhe si nisma social demokrate e përkrah këtë iniciativë.

**Xhelal Hajrullahu**: ne e kemi përkrahë këtë iniciativë edhe para dy seancave edhe ne e përkrahim këtë iniciativë

**Shemsedin Elezi**: kjo iniciativë është përkrahur edhe nga banorët e fshatit Zhegër dhe nuk ka të bëjë fare me politikë.

**Riza Abdyli:** edhe ne e përkrahim këtë iniciativë .

**Më 22 vota “për” e të tjerat abstenime miratohet pika 2.3**

* 1. **. Bartja e mjeteve (10.000,00 €) nga Gala mbrëmja, në fondin për student**

**Nevzat Isufi:** e di që është bërë fjalë për ndarjen e 100.000 € por tani po flitet për 10.000 € megjithatë kërkoj që të respektohen kriteret për ndarjen e bursave . Po ashtu të kërkohet rritja e këtyre bursave për një shumë të caktuar për studentë që udhëtojnë, studentë që janë brenda qytetit .

**Gentrit Murseli**: komuna i ka zotuar 10.000 € mjete dhe ato mjete po i ndanë.

**Në mënyrë unanime miratohet pika 2.5.**

* 1. **. Propozim vendimi për ndarjen e 75 bursave për student dalluar të Komunës së Gjilanit**

**Gentrit Murseli:** në emër të grupit të këshilltarëve të LDK e përkrahim ndarjen e bursave dhe dëshiroj ta potencoj se nëse e llogarisim bursat për student të dalluar, fondin e ekselencës , e njëkohësisht fondi nga gala mbrëmja pak nga ne shumë për ata, ne jemi komuna e vetme në Kosovë e cila kemi ndihmuar studentët me tri lloje të bursave duke i përfshirë edhe studentët që studiojnë jashtë vendit dhe ne i përkrahim këtë pikë. Ne kërkojmë që komisioni për ndarjen e bursave të bëjë ndryshimin e kritereve për ndarjen e bursave.

Po ashtu aplikimi të bëhet pas përfundimit të vitit akademik sepse në këtë mënyrë studentët trajtohen në mënyrë të barabartë.

**Nevzat Isufi**: propozoj rritjen e shumës së bursës.

**Imrane Thaqi:** DKA dhe komuna duhet të respektojnë ligjin, sepse sipas ligjit për arsimin e lartë të aprovuar në Kuvendin e Kosovës, në Gjilan ka vetëm Universitetin “Kadri Zeka”, prandaj kërkoj që të përmirësohet formulimi në pikën 1 dhe 2 të vendimit për ndarjen e bursave.

**Xhelal Hajrullahu**: pa u prekur shuma totale prej 3.000€ a ka mundësi të zhvendoset p.sh. ku janë 50 bursa të bëhen 60 bursa me lartësi të hollave prej 50 € ?

**Shefik Surdulli**: në parim e mbështes këtë propozim vendim vetëm se duhet të respektohet edhe afati i pagesës së bursave mos të ketë vonesa si në të kaluarën.

**Riza Abdyli**: në bazë të propozimit për 50 bursa nga 60 € dhe 25 bursa nga 40 €, që një vlerë e përgjithshme e kapë shumën 4125 €, dhe propozimi im është që vendimin për ndarjen e 10.000 € që e kaluam pak më parë ta ndajmë në dysh dhe të rrisim numrin e bursave nga 50 në 60 dhe nga 25 në 30 bursa.

**Gentrit Murseli**: 50 bursa nga 60 € bëjnë 36.000 € dhe 25 bursa nga 40 € bëjnë 12.000 € gjithsejte bëjnë 48.000 € dhe ne kemi në dispozicion vetëm 50.000 €, kështu që është mirë të mbetet kështu siç është të përfshihen 75 student dhe të përmbyllet komplet shifra.

**Zijadin Maliqi**: buxheti është miratuar në vitin e kaluar për këtë vit dhe janë paraparë 60.000 € për bursa, 10.000 € janë ndarë për fondin e ekselencës dhe 50.000 € i kemi për studentët e dalluar.

**Shefik Surdulli**: sipas kësaj shifre në dispozicion qenkan 50.000€, prandaj 50 bursa me nga 60 € bëjnë 3.000€, kurse 25 bursa x 40 € bëjnë 1000 €, në vit bëjnë 40.000 € dhe propozoj që të rritet numri i bursave që të kemi sa më shumë student që përfitojnë.

**Sadri Arifi**: ne kemi një komision për ndarjen e bursave por disa subjekte janë të interesuar që t’i ndërrojnë anëtarët e tyre prandaj është mirë që sot ta formojmë edhe komisionin për ndarjen e bursave. Nga viti 2014-2018 komisioni ka qenë i njëjti ndërsa me 26.04.2018 kemi themeluar një komision që ka kryer ndarjen e bursave për vitin e kaluar, prandaj tani duhet ta formojmë të ri.

Përbërja e komisionit të më hershëm ka qenë si në vijim :

* Nazmi Musa LDK
* Mizafere Ismajli LDK
* Adem Ajvazi LVV
* Bujar Uruqi PDK
* Enver Hajrullahu Nisma
* Ardian Azemi AAK
* Djellza Selishta SH.C

**Avdyl Aliu**: propozimi jonë është që të ndryshohet ky komision dhe nga LDK-ja propozojmë këta emra : Burim Berisha, Gentrit Murseli dhe nga SH.C propozojmë Djellza Selishta.

**Nevzat Isufi**: ne si LVV propozojmë Adem Ajvazi

**Riza Abdyli**: nga PDK propozojmë Bujar Uruqi dhe për SH.C propozojmë Shaban Terziu

**Enver Hajrullahu**: nga Nisma propozoj Selvete Abdullahu

**Arta Nuhiu**: nga AAK propozojmë Ardian Azemi dhe nga SH.C propozoj Shaban Terziu

**Riza Abdyli**: propozoj që LDK njërin përfaqësues ta ketë femër në mënyrë që të ketë përfaqësim gjinor në këtë komision.

**Avdyl Aliu**: meqë ende nuk po mundemi të gjejmë një konsensus për SH.C mendoj se ky komision të shtyhet dhe të mendohet edhe një herë për emrat e ta sjellim prapë në KK.

**Festa Shabani:** nga SH.C propozoj Ardianë Halimi sepse është e shkëputur nga politika dhe i përcjellë vazhdimisht seancat.

**Shemsedin Ramushi**: nëse duhet të përfaqësohen subjektet politike në komisione, ne që jemi parti më të vogla gjithmonë anashkalohemi në përbërjen e komisioneve, e kjo nuk është e drejtë.

**Kryesuesja e vë në votim propozimin për t’u shtyrë formimi i komisionit për ndarjen e bursave dhe me 15 vota “për” dhe 14 vota “kundër” formimi i komisionit për ndarjen e bursave shtyhet për seancën tjetër.**

**Me 30 vota për miratohet pika 2.6 Propozim vendimi për ndarjen e 75 bursave për student të dalluar të Komunës së Gjilanit**

* 1. **. Propozim vendimi për themelimin e komisionit vlerësues për zbatimin e procedurave të dhënies në shfrytëzim të pronave paluajtshme të komunës**
  2. **Propozim vendimi për themelimin e komisionit për vlerësimin e ankesave në procedurën e dhënies në shfrytëzim të pronës së paluajtshme të komunës**

**Sadri Arifi**: kuvendi në vitin 2018 ka nxjerrë dy vendime, ku njëri ka qenë themelimi i komisionit për vlerësimin e ofertave për dhënien në shfrytëzim të pronave të paluajtshme të KK dhe komisionin për vlerësimin e ankesave. Por ligji ka ndryshuar dhe ligji parasheh formulë tjetër të këtyre komisioneve.

Komisioni i parë ka qenë me 7 anëtarë dhe tani ligji e parasheh me 5 anëtarë dhe mandati i tyre është nga rasti në rast.

Komisioni për ankesa gjithashtu tani duhet të ketë 5 anëtarë dhe mandati i tyre është 4 vjeçar.

**Abdyl Aliu**: LDK propozon Berim Berisha dhe Fitim Guda

**Nevzat Isufi**: meqë numri i anëtarëve të komisioneve qenka zvogëluar me ligj, mendoj se LDK duhet të ketë një anëtarë në komision. propozimi ynë është Arianit Sadiku te vlerësimi i ankesave, kurse te vendimi i parë mbetet Arijeta Rexhepi.

**Riza Abdyli**: këtu janë dy komisione dhe duhet partitë politike t’i kenë vendet e tyre, sepse njëri vend i takon LVV dhe tjetri PDK.

**Përbërja e komisionit** **vlerësues për zbatimin e procedurave të dhënies në shfrytëzim të pronave të paluajtshme të komunës** :

* 1. Burim Berisha- anëtar i KK-së,
  2. Arijeta Rexhepi- anëtare e KK-së,
  3. Sali Fazliu- anëtar i Ekzekutivit,
  4. Sadri Arifi- anëtar i Ekzekutivit,
  5. Nazife Jonuzi- anëtare e shoqërisë civile.

**Më 27 vota “për” e të tjerat abstenime miratohet propozim vendimi për formimin e komisionit vlerësues për zbatimin e procedurave të dhënies në shfrytëzim të pronave paluajtshme të komunës.**

**Anëtaret e komisionit për vlerësimin e ankesave në procedurën e dhënies në shfrytëzim të pronës së paluajtshme të komunës janë :**

* 1. Hevzi Xhelili- PDK
  2. Shemsedin Ramushi- AKR
  3. Fatushe Haliti- ekzekutivi
  4. Bardhyl Syla- ekzekutivi
  5. Shahadije Rexhepi Sh.C

**Më 30 vota për e të tjerat abstenime miratohet propozim vendimi për formimin e komisionit për vlerësimin e ankesave në procedurën e dhënies në shfrytëzim të pronës së paluajtshme të komunës**

* 1. **Propozim vendimi për caktimin e lokacionit për zyrat e gjendjes civile në Gjilan vetëm për lagjen “Arbëria”**

**Gentrit Murseli:** vendimi për caktimin e lokacionit për zyrat e gjendjes civile në Gjilan vetëm për lagjen Arbëria ka të bëjë me parkun e lagjes Arbëria, sipërfaqja e kërkuar është 200 m2  nga sipërfaqja e përgjithshme të ngastrës kadastrale 1880-1, atëherë si banor i lagjes Arbëria edhe si përfaqësues politik ne jemi të gatshëm ta përkrahim këtë por dua ta di se a përfshihet pjesa e parkut nga Xhamia e lagjes Arbëria e deri tek rruga e Zabelit ? Ne e kemi një kërkesë për revidimin e projektit të parkut ku dëshirojmë të jetë një rrugë dhe tregu për shitjen e disa gjërave. Ne dëshirojmë që kjo pjesë nga xhamia të mos preket, por të merret pjesa tjetër.

**Nehat Osmani:** lidhur me këtë problematikë, unë këtu do shpreh pikëpamjet e njëjta me ato që kam përfaqësuar edhe në komitetin për GJKP.

Nganjëherë të habisin vet propozimet që vijnë nga kryetari i komunës dhe pushteti lokal ngase nuk mund ta konceptosh logjikën e veprimeve që pasojnë njëra tjetrën.

Të ndërtuara mbi kundërthënie të shumta të qeverise lokale, këto propozime s’kanë se si të jenë në interes të gjerë të qytetarëve dhe të zhvillimit të komunës sonë.

KUNDËRTHËNIA 1: E Mbani mend megalomaninë propaganduese të promovimit të **E-kioskave** që do përshpejtonin shërbimet e qytetarëve, dixhitalizimin dhe modernizimin e shërbimeve, avancimin e metodave të komunikimit me qytetarët në harmoni me praktikat evropiane. Ku është logjika e veprimeve këtu.

A po ecim para drejt dixhitalizimit dhe aplikimit të resurseve të teknologjisë së zhvilluar apo po kthehemi prapa drejt hapjes së zyrave civile në çdo cep të komunës sonë. Sikur do thoshte drejtori i administratës së përgjithshme, *po u afrohemi qytetarëve.*

Duhet përmendur patjetër se zmbrapsja juaj nga propozimi fillestar për marrjen e hapësirave shkollore konkretisht të shkollës “S.Hallaqi” ka ndodhur vetëm pas trysnisë së jashtëzakonshme të qytetarëve dhe peticionit të ngritur me iniciativën e asambleistes se VV. Është kjo praktikë tashmë e instaluar e këtij pushteti nën udhëheqjen e z.Haziri, që të përvetësohen oborret e shkollave për nevoja tjera, sikur ka ndodhur me hapësirat e shkollës teknike dhe të gjimnazit që janë shndërruar në rrugë për nevoja të stadiumit, me shkollën e Livoqit të Epërm ku hapësira e shkollës është përvetësuar për ambulancën e fshatit, me shkollën “Rexhep Elmazi” që për shkak se hapësira e saj i është bashkangjitur ambulancës së lagjes, tani edhe shkolla është jofunksionale etj. Sikur do thoshte drejtori i GJKP-se, *janë prona të komunës prandaj i destinojmë sipas nevojave tona.* Këta kur thonë “prona komunale” mendojnë që janë prona personale, ndërsa ne duhet të ju përkujtojmë që pronat e shkollave janë të nxënësve, të mësimdhënësve dhe të qytetarëve e assesi të pushtetarëve.

KUNDËRTHËNIA 2: Është bërë fushatë e gjerë dhe prononcime publike të qeverisë lokale se krahas urbanizimit të infrastrukturës ndërtimore do të shtohen hapësirat e gjelbra dhe do krijojmë hapësira të reja gjelbëruese, parqe e kënde të veçanta për shëtitore e rekreacion. Në anën tjetër pikërisht në hapësirat e pakta të gjelbra, në lagjen e “Arbërisë” kërkohet të ndërtohet zyra tjetër civile. Absurde gjithsesi!

KUNDËRTHËNIA 3: Ju pretendoni se lokacionet e propozuara për këto zyre civile janë në interes të qytetarëve e ndërsa mendimi i qytetarëve është krejtësisht i kundërt. Pyetni menaxhmentin e shkollës “S.Hallaqi”, personelin arsimor të atyshëm, nxënësit, këshillin e prindërve, qytetarët e lagjes, bizneset që veprojnë aty dhe do merrni përgjigjen e duhur. Edhe peticioni që po vazhdon është njëra prej përgjigjeve

KUNDËRTHËNIA 4: Në vazhdimësi kryetari i komunës dhe qeveria komunale përpiqet të bind qytetarët se po kursen paranë publike e në të vërtetë këto objekte kërkojnë investime të konsiderueshme. Me cilat para ju lutem, ju do t’i ndërtoni këto objekte, pastaj me cilat para do bëni mirëmbajtjen e tyre në të ardhmen, ndoshta do keni nevojë për objekte përcjellëse, parkingje etj. Nga cilat fonde, nëse mund të na shpjegoni.

Ne mund të kuptojmë që keni hallin e sistemimit të stafit të stërngarkuar të administratës suaj, por assesi s’mund të kuptojmë pse kjo do duhej të arrihej në dëm të hapësirave të shkollave, të hapësirave të gjelbra, pse do duhej vështirësuar trafikun dhe frekuentimin e lirë të nxënësve, prindërve dhe qytetarëve në rrugët përreth shkollave, e sidomos pse do duhej hequr dorë nga përdorimi i teknologjisë në ofrimin e shërbimeve, si dhe pse është e domosdoshme hapja e zyrave që ofron një numër të kufizuar shërbimesh periodike, civile.

Përderisa të marrim përgjigje në këto dilema tona, ne do të kundërshtojmë këto propozime dhe nuk do ta përkrahim miratimin e saj.

**Arbëresha Kryeziu**: kërkoj nga drejtori të na tregoj saktë lokacionin ku mendohet të ndërtohet zyra e gjendjes civile, sepse parku i lagjes “Arbëria” nuk mund të quhet park, sepse është krejtësisht i betonuar, por a është afër xhamisë apo shkon në pjesën e sipërme ku ka qenë kazerma , prandaj na trego saktë se ku gjendet kjo pjesë ?

**Bardhyl Syla**: duke marr parasysh numrin e madh të banorëve në KK Gjilan, aktualisht operon vetëm një objekt për shërbimet e gjendjes civile kemi menduar që të ofrojmë shërbimet sa ma afër qytetarëve me hapjen e dy zyrave të reja. Në këto zyre, krahas lëshimit të dokumenteve të gjendjes civile do të jepen edhe shërbime të tjera si rexhistrimet e lindjes , rexhistrimet e çertifikatave të vdekjes, kurorëzimet dhe gjitha veprimet administrative të tjera.

Gjatë realizimit të këtij projekti kemi bashkëpunuar ngushtë me DUPMM, DGJKP, kemi bashkëbiseduar edhe me qytetarë të cilët e kanë përkrahur jashtëzakonisht këtë projekt. Ankesat që sot po i bëni janë të shkollës, por asnjë qytetarë nuk ka shprehur pakënaqësi deri më sot dhe nuk ka ardhur në drejtori.

Ky institucion ofron shërbime për qytetarë, nuk po ndërtojmë objekt privat por objekt për qytetar. Fjala është për 2 Ari e jo për 20 Ari siç i keni dezinformuar qytetarët. Nëse kjo sipërfaqe e cenon hapësirën e shkollës “Selami Hallaqi” ne jemi të gatshëm të shohim lokacione tjera.

**Bekim Bajrami**: sa i përket lokacionit ne kemi dhënë rekomandimet, mirëpo sa i përket parkut në “Arbëri” ka kaluar një kohë për implementimin e saj dhe duhet të bëhet një revidim i asaj pjese. Kushtet që janë tani aty nuk i plotëson kushtet për një çerdhe. Sa i përket lokacionit ne do të kemi debat me qytetarët dhe do t’i marrim vërejtjet e tyre dhe sugjerimet.

**Sadudin Berisha:** prona është e komunës dhe ne po mundohemi t’i zgjidhim problemet për të gjithë. Te shkolla “Dardania” sipërfaqja e parcelës është 18.872 m, parcela te parku “Arbëria” 24.098 m. Nuk duhet të bëjmë politikë pa argumente dhe justifikime.

**Abdyl Aliu:** kemi bërë punë të mirë dhe kemi evituar një dezinformatë për qytetarët. Tendenca për ta fut politikën në shkolla nuk i bënë mirë askujt. Ne kemi dal në terren dhe e kemi lexuar vendimin ku në Lagjen “Dardania”, në një pjesë të oborrit të shkollës fillore “Selami Hallaqi” në Gjilan, respektivisht sipërfaqja prej 200 m² nga sipërfaqja e përgjithshme prej 18872 m² të ngastrës kadastrale nr.2115-5, pronë e Kuvendit të Komunës.

Në Lagjen “Arbëria”, në një pjesë të “Parkut Arbëria”, respektivisht sipërfaqja prej 200 m², nga sipërfaqja e përgjithshme prej 24098 m² të ngastrës kadastrale nr.1880-1, pronë e Kuvendit të Komunës Gjilan.

Ne jemi takuar me drejtorin e shkollës, këshillin drejtues dhe këshillin e prindërve dhe janë tërhequr nga ankesa e tyre**.**

**Nevzat isufi:** është korrekte të pranohet që ndonjëherë iniciativat mund të dështojnë si në këtë rast. Vet nuk e dini se çka keni shkruar në letër e çka po flitni. Pse po e fyeni inteligjencën e qytetarëve sepse qytetarët i dallojnë shifrat dhe nuk janë analfabet. Interesi qytetarë është i të gjithë neve, pse nuk mendohet t’i ofrohet ky shërbim në fshatra ku s’kanë këso shërbime.

Ne e dimë që administrata është e stërngarkuar, por pse nuk është bërë diskutimi publik me lagjet përkatëse.

Duhet të mendohet kostoja e mirëmbajtjes, kostoja e objektit e të tjera, sepse nuk duhet të merren sipërfaqe kujt t’i teket.

**Arijeta Rexhepi:** të gjitha këto që i kam bërë, jam punëtore e asaj shkolle dhe e banorëve të lagjes “Dardania”. Politikën e keni fut ju në shkolla, sepse drejtorin e keni politik dhe tek e fundit nuk mendoj aspak për vota por mendoj për interesin e qytetarëve, sepse në atë shkollë unë i rriti fëmijët. Peticioni që është bërë nga këshilli drejtues, ju me ta keni kontaktuar vetëm ditën e djeshme dhe vetëm me kryetarin. Përveç peticionit ku kanë nënshkruar mbi 600 familjar, në njërin nga peticionet shkruan kështu: Ne banorët e lagjes “Dardania”, përmes këtij peticioni shprehim indinjatën e thellë në lidhje me vendimin e KK Gjilan, në lidhje me marrjen e 200 metrave katrorë të oborrit të shkollës fillore “Selami Hallaqi” , për ndërtimin e objektit të shërbimeve civile, me këtë rast ne kundërshtojmë ndërtimin e këtij objekti në këtë lokacion dhe lusim KK Gjilan që ta anuloj këtë vendim në të kundërtën jemi të detyruar të marrim masa edhe më radikale deri në protesta dhe bllokimin e vendit.

**Riza Abdyli:** mendoj që sot u pa që DAP, nuk ka bërë konsultimet e duhura me zyrtarët e shkollës dhe qytetarët, përderisa Gentriti tha se nuk kemi njohuri saktë që ku do të vendoset ai objekt, mendoj që DAP dhe DUPMM ka bërë hapa të ngutshme për caktimin e lokacionit. Është dashur që ajo zonë të jetë e njoftuar më shumë e veçmas udhëheqësja e shkollës fillore “Selami Hallaqi”. Nëse zyrtarët komunal kanë shkuar në shkollën “Selami Hallaqi” dhe në pjesën e përparme nuk ka vend parking, aty len të kuptojnë që zyrtarët nuk e kanë takuar as drejtorin e shkollës. Për mua këto nuk janë probleme themelore por është diçka tjetër dhe e pyes drejtorin për çdo projekt duhet të llogaritet kostoja, a keni llogarit kosto, sa është numri i punëtorëve në aty zyre? Ne kemi zyra në fshatra të caktuara por e dimë që jo të gjitha punojnë çdo ditë, zyrtari hiqet nga Gjilani dhe shkon në një fshat sepse KK e Gjilanit nuk mund ta rris numrin e punëtorëve. Çfarë plani kemi për të punësuarit në ato zyre?

**Bardhyl Syla:** ne kemi kërkuar 2 ari hapësirë, kostoja është e vogël buxhetore nga 15.000 € deri 20.000 € për një zyre. Sa i përket stafit i kemi dy opsione, të zhvendosim stafin nga qendra ose të punësojmë staf të ri.

Komuna ka edhe prona tjera por është e palogjikshme të hapet zyra në periferi.

**Burim Berisha**: edhe unë jam dakord që të jenë dy zyrat e gjendjes civile sepse shërbimet afrohen më afër qytetarëve. Objekti ku është shkolla sot i ka objektet përcjellëse qe shumë vite dhe hapësirat e parkingut të “Selami Hallaqi” parkohen edhe kamion pa leje. Edhe mosha më e vjetër ka nevojë për shërbime më afër.

**Bekim Bajrami:** lokacioni i saktë në lagjen “Arbëria”, ky objekt nuk nxë më shumë se 5 parkingje për automjete.

**Me 18 vota “për” dhe 7 vota Kundër miratohet Propozim vendimi për caktimin e lokacionit për zyrat e gjendjes civile në Gjilan mirëpo vetëm për Lagjen “Arbëria”.**

* 1. **. Informatë nga Drejtoria për Urbanizëm rreth vendimit për miratimin e PRRU “Kampi Montith”**

**Riza Abdyli:** e di që është njëri ndër projektet më të rëndësishme për komunën e Gjilanit dhe propozoj që të mbahet një dëgjim publik me banorët e fshatit Uglarë, sepse ai fshat ka hapësirë të pakët ku ka tokë pjellore. Nuk e di pse komuna e Gjilanit nuk e ka shikuar mundësinë të dislokohet për pak kilometra ku janë mbi 4 hektarë pronë komunale.

**Avdyl Aliu:** ky projekt është i madh dhe përfituese është e gjitha komuna e Gjilanit, por përfitues më të mëdhenj janë fshatrat: Malishevë, Uglarë dhe Pogragjë.

**Bekim Bajrami:** ky lokacion është lokacion natyrorë dhe pas studimeve të fizibilitetit aty ka qëlluar pronë private. Ne si shtet dhe si Kosovë lirohemi dhe prej obligimeve ndërkombëtare për kriteret ambientale.

**Fitim Guda:** në emër të komitetit për Gjeodezi, ne kemi mbajt mbledhje për këtë pikë dhe gjithë anëtarët e kanë miratuar unanimisht. Mendova se kjo pikë do të jetë pika e parë për diskutim dhe do të jetë pikë festive dhe ju duhet të jeni më racional dhe të gëzoheni për këtë të arritur. Po tregohet që në Kosovë investimet po shkojnë në ato rajone ku lidershipi ka emër të madh dhe e përgëzoj kryetarin Haziri për këtë projekt.

**Arianit Sadiku:** sa i përket lokacionit ne e kemi shqyrtuar materialin dhe ne opozita nuk shohim gjithçka kundër, por janë disa çështje teknike dhe profesionale që e sheh si opsion të mirë atë zonë. Banorët e fshatit Uglarë dhe të Velekincës kanë bërë kërkesa që rruga që është në mesë të rregullohet për qarkullim. Në aspektin profesional nevoja më e madhe është qarkullimi i ujit dhe mendoj se është lokacion i mirë.

Në mënyrë unanime miratohet pika 2.10

* 1. **Propozim vendimi për krijimin e të drejtës së ndërtimit në pjesët e ngastrave kadastrale nr.3671-0 dhe 3672-0 prona komunale, ZK Gjilan.**

**Arianit Sadiku:** drejtori bëri një njoftim në fillim të seancës dhe sa i përket materialit që e kemi marrë, partneri i cili donë të investoj ka marrëveshje me disa prona . Ne mendojmë që pronat komunale në këtë rast nuk ishte dashtë të futen në këtë pjesë si pjesë e aksionarëve në ndërtim, sepse komuna ndonjëherë duhet të jep hapësirë edhe pa përfitime, sepse komuna ka nevojë për hapësira të gjelbërta dhe për parkingje.

**Riza Abdyli:** nuk pajtohem me titullin e kësaj kërkese sepse këtu shkruan Propozim vendimi për krijimin e të drejtës së ndërtimit në pjesët e ngastrave kadastrale nr.3671-0 dhe 3672-0 prona komunale, ZK Gjilan. KK nuk është kompetent të krijoj mundësi të ndërtimit, sepse planet rregulluese e përcaktojnë këtë gjë. Kërkesa ka qenë e gabuar edhe në komitet por prapë është e gabuar. Kompania në fjalë e cila ka marrëveshje me pronarët e tjerë ka marrëveshje të noterizuar dhe gjithçka është në rregull me ta, por te pronat e komunës ka kërkuar që të ekzekutohet projekti.

Sa i përket gjelbërimit apo parkingut për atë zonë, mendoj se pozita e lokaleve nuk mund të bëj ndonjë zgjerim të asaj pjese, sepse interesi i komunës nuk është ta lë as parking e as gjelbërim. Kërkesa ime është të bëhet vendimi në mënyrë të drejtë, sepse për mua kjo kërkesë është e gabueshme.

Ky projekt është i mirë sepse aty bëhet një hapje e rrugës, lidhet rruga që është mbrapa postës dhe lidhet me rrugën kryesore, por gjithçka duhet të shqyrtohet mirë rreth kësaj kërkese dhe kush ka përgjegjësi për lidhjet e kësaj marrëveshje. Sa duhet të jetë përqindja dhe duhet të bëhet vlerësimi i pronës komunale.

**Arianit Sadiku:** unë jam kundër që të jetë pjesë e ndërtimit edhe pjesa e komunës, por jam për lënien e një hapësire për shfrytëzim e cila më vonë mund ta ndërroj destinimin.

**Enver Hajrullahu:** komuna e Gjilanit ka ndërtesa tipik komuniste dhe Plani Rregullativ ka paraparë ndërtimet dhe është mirë që sa më shpejtë të miratohet që Gjilani të ketë një qendër të re urbanistike. Ne e përkrahim këtë pikë

**Sadudin Berisha**: askush nuk mund të marr leje për ndërtim, pa plan rregullues urbanistike Qendra 1 është miratuar në vitin 2013 dhe pronarët e parcelave private kanë arritur marrëveshje me investitorin dhe komuna ka një pjesë të vogël të hapësirës dhe nga e tërë sipërfaqja nuk jepet si pjesë ndërtimore sepse pjesa tjetër i nënshtrohet infrastrukturës dhe interesi i komunës është të përfitoj pjesën e saj. Ne kemi rekomanduar që të jetë 30% e sipërfaqes neto e pronës komunale. Ne po e realizojmë planin rregullues dhe po e rrisim vlerën e pronës komunale. Nga 78m katror, 23 metra janë infrastrukturë rrugore.

**Nevzat Isufi**: pajtohem që ky propozim vendim ka kërkesën e gabuar dhe ky vendim është bërë sikur krejt ndërtimi është i pavarur dhe bëhet në sipërfaqen e komunës. Ky vendim në formën që është dhënë është absurd i llojit të veçantë. Nëse ajo pjesë ndërtohet 78 metra dhe pjesa tjetër del në rrugë, atëherë si është qasja. Kemi të bëjmë me qendrën e qytetit të Gjilanit dhe ju e keni bërë si vendim të pavarur.

**Bekim Bajrami**: sipas disa kërkesave nga delegatët DUPMM, ka përkrahë idenë e investitorit dhe kjo hapë rrugë në atë zonë dhe e stimulon pjesën tjetër të qytetit. Kjo është pronë komunale dhe duhet të trajtohet këtu dhe një pjesë integrohet në planin e objektit dhe pjesa tjetër shkon për infrastrukturë.

**Riza Abdyli**: unë kërkova nga dy drejtorët që të na tregojnë se kujt i hapim rrugë dhe çfarë procedura do të ndjek kryetari i komunës tutje? Nuk e kuptoj drejtorin e Kadastrit kur flet për sipërfaqe bruto dhe neto sepse nëse investitori bën marrëveshje me pronarët, ai duhet t’i ketë së paku 11 ari parcelë për ndërtimin e një objekti kolektiv. Komuna ka 140 metra katrorë dhe plani rregullues i takon se sa përqindje i takon investitorit ndërtim.

**Sadudin Berisha**: si duket nuk e keni lexuar fare vendimin i cili thotë: e drejta e ndërtimit sipas këtij vendimi, krijohet në funksion të zbatimit të Planit Zhvillimor Komunal (PZHU) “Qendra 1”, shfrytëzimit të pronës komunale sipas destinimit të paraparë me planifikimin hapësinor, ruajtjes dhe rritjes së vlerës së pronës publike komunale. Investitori obligohet për kompensimin e kësaj të drejte në shkallën prej 30 % sipërfaqe neto të objektit në raport me sipërfaqen tokësore të komunës të paraparë për ndërtim.

4. Pas hyrjes në fuqi të këtij vendimi, Kryetari i Komunës në përputhje me dispozitat e Ligjit mbi Pronësinë dhe të Drejtat tjera Sendore do të lidhë kontratë të veçantë me investitorin e përshkruar në pikën 1 të këtij vendimi me të cilën do të rregullohen hollësisht kushtet dhe kohëzgjatja e të drejtës së ndërtimit.

**Me 25 vota “për” e të tjerat abstenime miratohet Propozim vendimi për krijimin e të drejtës së ndërtimit në pjesët e ngastrave kadastrale nr.3671-0 dhe 3672-0 prona komunale, ZK Gjilan.**

1. **Të ndryshme**

**Naser Korqa:**  pyetjes së Arianitit- sa i përket rrugës së shkollës së Bujqësisë deri në rrugën ku e lidh Uglarin nga parcela ku mendon të kaloj impianti, ajo rrugë është e buxhetuar.

Për rrugën e Porodinit- janë hapur ofertat dhe janë në procesin e vlerësimit.

Për rrugën në Përlepnicë do të marrim masa së shpejti

Sa i përket lumit Mirusha kalimi me automjete është i ndaluar dhe do të bëhet projekti për rregullimin e pjesës tjetër deri te furra Aroma.

Pranimet teknike të rrugëve nuk janë bërë sepse janë punimet duke u zhvilluar dhe fazat tjera janë tenderuar deri në rrugën e Zhegrës.

Te rruga te xhamia në rrugën e re për në rrugën e Malishevës, nuk është paraparë trotuar dhe do të bëhet projekt tjetër e të rregullohet trotuari.

**Shpresa Hajdari:** u përmend shtëpia e kulturës në Përlepnicë e cila po rinovohet dhe do të bëhet pjesa e Bibliotekës. Po mundohemi që punimet të përfundojnë deri në ditën e Çlirimit të Gjilanit.

Sa i përket ndarjes së buxhetit për klubet sportive , lista publikohet me të gjithë përfituesit.

Panairi i librit është pyetje me vend dhe e dimë të gjithë se më herët është mbajte ky panair dhe kur biblioteka ka qenë me Ministri, tani është kthyer me komunë, Ministria e ka një formë të aplikimit për panair dhe ne duhet të mundohemi ta kemi panairin e librit.

Shtëpia Muze e “Zija Shemsiut” nuk kemi informatë por do të informohemi.

Mungesa e wifisë në bibliotekë, ne e kemi ndarë mjetet ,por janë probleme teknike. Sa i përket fondit të blerjes së librave, ne do ta shohim mundësinë për ndarjen e mjeteve për blerjen e librave por së fundi Ministria e Kulturës ka ndarë 3.000€ për blerjen e librave.

Orari në bibliotekë kërkohet të punohet deri në orën 22, kemi një staf të vogël dhe për momentin nuk mundemi të bëjmë zgjatje të orarit.

Sa i përket aktiviteteve për fëmijë, para dy dite kemi pas vrapimin e fëmijëve të lindur në ditën e pavarësisë dhe kemi filluar me aktivitete tjera. Nesër ka aktivitet edhe zyrtarja për barazi gjinore me temë dita kundër duhanit, do të jetë premiera e shfaqjes “Balena Blu” dhe kemi një rrëfim të fëmijëve.

**Vjollca Matoshi:** ju njoftoj se nesër kemi aktivitet ne si parashkollorë në kuadër të DKA dhe të gjithë parashkollorët e gjitha shkollave do ta mbajmë një program dhe jemi në Gjimnazin Shoqërorë.

**Shemsedin Elezi:** emërtimi i lagjes lagjja e KFOR- it, e bëri konfuz edhe drejtorin dhe para 2 viteve unë personalisht jam marrë me problemet e kësaj lagje duke hapur hapësirën për rrjedhën e ujit. Pres që aty të intervenohet, sepse reshjet atmosferike krijojnë probleme për atë pjesë dhe uji hyn në oborre.

**Nehat Osmani:** në pikën në të ndryshme pata një propozim dhe iniciativë, por si duket kjo pikë shpesh nuk po respektohet prandaj e tërheqë propozimin tim sepse po e degradoj si propozim.

**Shpresa Kurteshi:** vërejtje gojore për të gjithë anëtarët e Kuvendit të cilët ende pa përfunduar seanca e lëshojnë sallën e Kuvendit dhe e prishin rendin dhe qetësinë si dhe tregojnë papërgjegjësi dhe nuk do t’i lejojmë të nënshkruhen në listën e vijimit, kurse herëve të tjera do të marrim vërejtje të tjera.

**Seanca e pestë e Kuvendit i përfundoi punimet në ora 18:00 minuta.**

**Procesmbajtësja Kryesuese e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Shpresa Kurteshi-Emini**